remissie voir claese obbrechts van eenen dootslage
bij hem begaen inden persoen van janne van gheete
maximiliaen ende philips bijder gratien goids hertoghen
van oistrijck van bourgoingnen van lothringen van brabant van
lymborch van lutcemborch ende van gelre greven van vlaenderen van
artois van bourgoingnen palatijnen van henegouwe van hollant
van zeelant van namen ende van zuytphen mercgreven des
heylichs rijcx heeren van vrieslant van salms ende van mechelen,
allen den ghenen die desen onsen brief zelen zien oft hoiren lesen
saluyt. wij hebben ontfanghen die oetmoedighe supplicacie
claes obbrechts cleermakere inhoudende hoe des maendaegs
in die sinxendale lestleden die voirs. suppliant ende een geheeten
claes van ghete met meer anderen gesellen saten en droncken
in een taverne binnen onser stat van bruessele, aldair die
voirs. suppliant ende die voirs. jan van ghete underlinghe wordden
kyvende ende zekere woirden hebbende, ten ocsuyne van
eenre veren die de voirs. jan van gheete den voirs. suppliant
gegeven hadde, welke veere die voirs. jan van ghete den voirs.
suppliant wederom afnam ende in stucken sneet mits den
welken de selve suppliant ende die voirs. jan van gheete vechtende
wordden. in welken gevechte die voirs. suppliant yerst bijden
voirs. janne van gheete gesteken ende gequetst werdt in
zijn hoot met eenre scherper daggen naeden welken die selve
suppliant den voirs. steeck gevuelende hem ter weren stelde, ende
gaff met zijnre daggen den voirs. janne van gheete oick eenen
steeck in zijn borst van welken steke die selve jan van gheete
ter stont op die plaetse bleef ende aflivich werdt. ende al
zijt zoe dat die voirs. suppliant den voirs. dootslach gesoent
ende gebetert heeft aen die vrienden ende maghen vanden voirscreven dooden
dair dat behoirde alsoe dat zij des te vreden zijn nochtans die
zelve suppliant ontsiende die strangheyt van rechte en heeft
hem sindert noch en soude voirtane niet dorren houden bliven
wandelen noch verkeeren onder ons in onsen voirs. lande van
brabant, het en waere dat hem dair op bij ons versien wordde van
onser zunderlinger gratien ende genaden ende hem dair op gegeven
ende verleendt wordden onse oepene brieven van remissien in
behoirlijker formen om die welke hij ons oetmoedelijck heeft
doen bidden. wair omme soe eest dat wij gemerct tgene des
voirs. is, wij ter beeden des voirs. suppliants geneycht ende
willende altijt ende besundere te desen male grace ende genade
prefereren ende voirtkeeren vore strangheyt van rechte, hebben den
voirs. suppliant in gevalle als boven quijtgeschouden ende
vergheven schelden quikte ende vergheven uuyt onser gerechter
wetentheyt, ende van sunderlinger gratien overmits desen onsen brieve
den voirs. dootslach ende alle penen boeten kueren ende brueken het
zij van live leden oft goeden in die welke hij overmits ende uuyt
saken vanden voirs. dootslaghe eenichssins tegen ons ende den
gerichte gevallen mach zijn. stellende als van desen den
voirs. suppliant wederom in zijnre eeren goeden name ende famen
ende tot allen zijnen goeden niet verbuert zijnde op dat hij ennighe
heeft, hem oirlovende ende consenterende dat hij dien niet tegenstaende
zal moeghen comen bliven keeren ende verkeeren alomme binnen onsen
voirs. lande van brabant buyter onser stat van bruessele gelikerwijs
ende alsoe hij dede voer die geschiedenisse vanden voirs. feyte
imponerende hier af een eewich geswich onsen procureur van brabant
ende allen anderen onsen officieren dien dat ennichssins aengaen mach.
satisfactie yerst ende voir al gedaen den partien geinteresseert
zijnde zoe verre die alnoch niet gedaen en zij civilic alleene, ende
behoudelijc dat tot dien die voirs. suppliant gehouden sal sijn
dat aen ons civilijc te beteren nae die gelegentheyt ende exigence vanden
stucken ende die faculteyt van zijnen goeden ter arbitragien ende
taxacien van onsen lieven ende getruwen cancellier meesteren
kaerlen die groete ende den anderen luden van onsen raide geoirdineert
in onsen lande van brabant. ontbieden hier omme ende bevelen den
selven onsen cancellier ende den anderen van onsen voirs. raide
dat voir hen geroepen die ghene die dair om zelen behoiren
geroepen te zijne, zij procederen ende doen procederen wel ende
ernstelijck totter verificatien ende interinemente van desen ende
totter arbitragien ende taxatien vander voirs. civilder beternissen
inder manieren ende alsoe het sal behoiren. ende dien gedaen
ende die voirs. civile beternisse gearbitreert getaxeert ende betailt
zijnde in handen vanden ghenen van onsen rentmeesteren
dien dat behoiren sal, ende die welke gehouden sal wesen
ontfanck dair aff te makene tot onsen behoef ontbieden
wij voirts ende bevelen den zelven onsen cancellier ende
anderen van onsen voirs. raide onsen drosset van brabant
meyere van loevene amman van bruessel schoutetten
van antwerpen ende vanden bossche ende allen anderen onsen
ambachteren richteren ende dieneren ons voirs. lants van brabant
ende den ambachteren richteren ende dieneren vanden smaelen
heeren inden selven onsen lande geseten ende hueren stedehouderen
nu zijnde ende namails wesende, dat zij ende een yegelijck
van hen alsoe hem toebehoirt den voirs. suppliant van deser
onser voirs. gratien remissien ende quijtscheldinghen doen ende
laten rastelijck ende vredelijck genyeten ende gebruycken tot
ewighen daghen inder manieren voirscreven, sonder hem
dair teghen te doene, oft te laten geschien aen zijnen voirs.
live leden oft goeden ennighen hinder stoot oft letsel ter
contrarien mair zoe verre die voirs. suppliant oft
zijne voirs. goeden niet verbuert zijnde waren ten ocsuyne
van desen aengetast gearresteert oft gecommert zij die
zonder vertreck ontslaen ofte doen ontslaen ende stellen tot
volcomender delivrancien want ons alsoe gelieft ende wij
dat gedaen willen hebben. behoudelijck ons in allen
anderen dinghen saken onsen rechte ende eenen iegelijcken
des sijns. ende des torconden hebben wij onsen seghel
aen desen onsen brief doen hanghen gegeven in onser stat
van bruessele xvii daghen in septembri int jair ons heeren
duysent vierhondert vier ende tachtentich. aldus geteekent
bij mijnen heere den hertoghe ter relacatien vanden raide
h. de witte. visa.
“gecollonneert mitten originalen beze-
gelden brieve ende bevonden concorderende
bij mij”